[Foto's] Kerkplein kry 'n nuwe baadjie mét Oom Paul | Maroela Media
'n Kunstenaarsvoorstelling van die nuwe plein.
Lindela Mashigo, woordvoerder van die Tshwane-metro, het gewaarsku sekere paaie sal weens die opknappingswerk om die plein vir verkeer en voetgangers gesluit word in die nege maande wat dit gaan vat om die projek te voltooi.
'n Paar parkeerplekke by die plein gaan ook heeltemal verwyder word. Motoriste word aangeraai om parkades en parkeerplekke om die plein te gebruik.
Toegang tot Kerkplein, deur Paul Krugerstraat, asook die aangrensende Palace-, Mutual- en Parliamentstraat en Banklaan gaan van middel Oktober heeltemal vir verkeer gesluit word. Motoriste word aangeraai om dan van alternatiewe roetes gebruik te maak.
"Wanneer die projek afgehandel is, sal motoriste nie meer 'n gedeelte van Paul Krugerstraat, wat om die plein strek, kan gebruik nie. Net A Re Yeng-snelbusse en noodvoertuie sal dié pad kan gebruik, sodat voetgangers die breër sypaadjies kan gebruik," het Mashigo gesê.
Volgens Mashigo sal die plein 'n heel nuwe voorkoms kry, met bome, opgeknapte grasperke en straatbankies, wat by die moderne landskap inpas. "Die herontwerp sal tot die prag en vernuwing van die middestad bydra," het hy gesê.
Hy het gesê daar is geen sprake dat Paul Kruger se standbeeld verwyder gaan word nie en dit sal die middelpunt van die plein bly.
Weet iemand al hoeveel die spulletjie die belastingbetalers gaan kos? Ek onthou nog hoe die Metroraad nét voor Kersfees deur bankrotskap in die gesig gestaar is…
Hoekom begin hulle nie eerder met opruiming van al die vullis wat langs die pad gestrooi word opruim nie. Daar is soveel vuil plekke in die dorp wat n nuwe blaaitjie nodig het.
dis 2017 en alles wat mooi was vir wit mense in die ou SA word links en regs verwyder, verander of sleggemaak as rassisme en ander lelike goed. En hier word kerkplein verander MET BEHOUD VAN paul kruger se standbeeld. Boere, julle gebede vir reën gaan meer as net verhoor word. hier kom strome water uit die hemel.
Ek sien nie 'n probleem met wat hulle doen nie. Ten minste gaan my belangsting-geld aan iets wat ek kan sien en wat Pretoria mooier maak. Ja ek stem saam daar is baie plekke wat aandag nodig het, maar magties moet tog nie oor alles kla nie. Hierdie is ten minste 'n goeie begin.
Ek stem ook vir die opknappingswerk wat hulle wil doen. Ek loop daagliks oor die plein na my busstop, een dit sal wonderlik wees, daar is talle waterlekasies en modderpoele op die grasperk gedeeltes, en die plein is erg verwaarloos deur die vorige regime wat aan bewind was in die TM. Die plein oor die algemeen kort 'n goeie skoonmaak. Kan nie wag vir die eindproduk nie, ek sal met plesier ook 'n ompad loop as hulle die paaie gaan sluit tydens die opknappingswerk.